Na temelju članka 5. stavka 1. Zakona o sigurnosti prometa na cestama (“Narodne novine” broj 67/08, 48/10, 74/11, 80/13, 158/13, 92/14, 64/15, 108/17, 70/19 i 42/20) i članka 46. Statuta Grada Rijeke (“Službene novine Primorsko-goranske županije” broj 24/09, 11/10 i 5/13 i “Službene novine Grada Rijeke” broj 7/14, 12/17, 9/18, 11/18-pročišćeni tekst, 2/20 i 3/21), Gradsko vijeće Grada Rijeke, na sjednici \_\_\_\_\_\_\_\_2022. godine, donijelo je

**ODLUKU**

**o izmjenama i dopunama Odluke o uređenju prometa**

**na području grada Rijeke**

**Članak 1.**

U Odluci o uređenju prometa na području grada Rijeke (“Službene novine Grada Rijeke” broj 9/19,22/19 i 15/21) članak 18. mijenja se i glasi:

"Cijenu usluge parkiranja na javnom parkiralištu iz članka 15. stavka 2. ove Odluke ne plaćaju:

* osobe s invaliditetom na rezerviranim parkirališnim mjestima iz članka 28. stavka 1. ove Odluke i
* vlasnici odnosno korisnici elektro vozila i tzv. “plug-in hibridi“ vozila za vrijeme punjenja vozila.

Vozilo iz stavka 1. podstavka 1. ovoga članka mora imati vidljivo istaknuti važeći znak pristupačnosti u suglasju s propisima.

Vozilo iz stavka 1. podstavka 1. ovoga članka ima pravo na parkiranje na Javnim parkiralištima s naplatom uz povlaštenu parkirnu kartu.

Vlasnik odnosno korisnik vozila iz stavka 1. podstavka 2. ovoga članka mora nakon završenog punjenja vozila, vozilo odmah premjestiti sa parkirališnog mjesta na kojem se nalazi uređaj za punjenje vozila.

Dozvoljeno vrijeme punjenja vozila iz stavka 1. podstavka 2. ovoga članka određuje se aktom kojim se uređuju opći uvjeti isporuke komunalne usluge parkiranja na uređenim javnim površinama i u javnim garažama na području grada Rijeke.“

**Članak 2.**

Iza članka 18. dodaju se članci 18.a, 18.b, 18.c i 18.d koji glase:

„Članak 18.a

Za korištenje javnih parkirališta pod povlaštenim uvjetima Trgovačko društvo izdaje povlaštenu parkirnu kartu (u daljnjem tekstu: povlaštena karta) sukladno člancima 18.b, 18.c i 18.d ove Odluke.

Javna parkirališta za koja se može kupiti povlaštena karta određuje Uprava Trgovačkog društva.

Članak 18.b

Pravo na povlaštenu kartu ima fizička osoba (stanar) ako:

* ima prebivalište na području na kojem se naplaćuje parkiranje, što dokazuje osobnom iskaznicom ili uvjerenjem o prebivalištu Ministarstva unutarnjih poslova (koje ne smije biti starije od 30 dana) i ima vozilo u vlasništvu ili leasingu, što dokazuje važećom prometnom dozvolom i/ili ugovorom o leasingu,
* ima boravište na području na kojem se naplaćuje parkiranje, što dokazuje odgovarajućim uvjerenjem Ministarstva unutarnjih poslova (koje ne smije biti starije od 30 dana) i ima vozilo u vlasništvu ili leasingu što dokazuje važećom prometnom dozvolom i/ili ugovorom o leasingu,
* ima boravište na području na kojem se naplaćuje parkiranje, što dokazuje odgovarajućim uvjerenjem Ministarstva unutarnjih poslova (koje ne smije biti starije od 30 dana), studira u Gradu kao redoviti student, što dokazuje potvrdom sveučilišta/visokog učilišta i ima vozilo u vlasništvu ili leasingu, što dokazuje važećom prometnom dozvolom i/ili ugovorom o leasingu,
* ima prebivalište na području na kojem se naplaćuje parkiranje, što dokazuje osobnom iskaznicom ili uvjerenjem o prebivalištu Ministarstva unutarnjih poslova (koje ne smije biti starije od 30 dana), koristi službeno vozilo tijekom 24 sata, što dokazuje odgovarajućom potvrdom poslodavca iz koje je razvidno da poslodavac nema u vlasništvu odnosno na korištenju poslovni prostor na području na kojem se naplaćuje parkiranje.

Fizičkoj osobi iz stavka 1. ovoga članka može se izdati najviše jedna povlaštena karta. Povlaštenu kartu korisnik može koristiti isključivo za vozilo za koje je izdana.

Članak 18.c

Pravo na povlaštenu kartu ima i fizička osoba - obrtnik koja:

* ima prebivalište i sjedište obrta na istoj adresi na području na kojem se naplaćuje parkiranje, što dokazuje osobnom iskaznicom ili uvjerenjem o prebivalištu Ministarstva unutarnjih poslova (koje ne smije biti starije od 30 dana) i izvatkom iz obrtnog registra (koji ne smije biti stariji od 30 dana),
* ima vozilo u vlasništvu obrta ili leasingu obrta, što dokazuje važećom prometnom dozvolom i/ili ugovorom o leasingu,
* ne koristi povlaštenu kartu kao fizička osoba (stanar) sukladno članku 18.b ove Odluke.

Fizičkoj osobi-obrtniku iz stavka 1. ovoga članka može se izdati najviše jedna povlaštena karta.

Povlaštenu kartu korisnik može koristiti isključivo za vozilo za koje je izdana.

Članak 18.d

Osim osoba određenih u člancima 18.b i 18.c ove Odluke, pravo na povlaštenu kartu imaju i:

* članovi Gradskog vijeća Grada, na javnom parkiralištu koje odredi Uprava Trgovačkog društva, za određeno vozilo koje koriste,
* članovi Skupštine Primorsko - goranske županije, na javnom parkiralištu koje odredi Uprava Trgovačkog društva za određeno vozilo,
* članovi vijeća nacionalnih manjina odnosno predstavnici nacionalnih manjina u Gradu, na javnom parkiralištu koje odredi Uprava Trgovačkog društva, za određeno vozilo koje koristi vijeće nacionalne manjine odnosno predstavnik nacionalne manjine,
* osobe s invaliditetom koje posjeduju važeći znak pristupačnosti na temelju rješenja nadležnog tijela, za određeno vozilo koje koriste, na svim javnim parkiralištima za parkirališna mjesta koja nisu rezervirana za vozila s invaliditetom i uz uvjet isticanja znaka pristupačnosti na vjetrobranskom staklu vozila,
* fizičke osobe - hrvatski ratni vojni invalidi iz Domovinskog rata kojima je status hrvatskog ratnog vojnog invalida iz Domovinskog rata priznat na temelju rješenja nadležnog ministarstva, a imaju vozilo u vlasništvu ili leasingu, što dokazuju važećom prometnom dozvolom i/ili ugovorom o leasingu, na javnom parkiralištu koje odredi Uprava Trgovačkog društva, za određeno vozilo u vlasništvu ili leasingu,
* osobe s invaliditetom koje ne posjeduju važeći znak pristupačnosti, ali koje na temelju Rješenja nadležnog tijela imaju utvrđeno tjelesno oštećenje od 60% do 80%, što dokazuju tim rješenjem, a imaju vozilo u vlasništvu ili leasingu što dokazuju prometnom dozvolom, na svim javnim parkiralištima za parkirališna mjesta koja nisu rezervirana za vozila s osobama s invaliditetom, uz uvjet da imaju prebivalište na području Grada, što dokazuju osobnom iskaznicom ili uvjerenjem o prebivalištu Ministarstva unutarnjih poslova (koje ne smije biti starije od 30 dana).
* fizičke osobe koje imaju vozilo u vlasništvu ili leasingu koje spada u skupinu vozila E-REV, BEV, AFV, PHEV, FCEV, uz uvjet da imaju prebivalište na području Grada, što dokazuju osobnom iskaznicom ili uvjerenjem o prebivalištu Ministarstva unutarnjih poslova (koje ne smije biti starije od 30 dana).“

**Članak 3.**

U članku 23. stavak 3. mijenja se i glasi:

„Vrste parkirnih karata te uvjeti za njihovo izdavanje odnosno korištenje utvrđeni su Općim uvjetima isporuke komunalne usluge parkiranja na uređenim javnim površinama i u javnim garažama na području grada Rijeke (u daljnjem tekstu: Opći uvjeti) i aktima Trgovačkog društva, osim za povlaštene karte za koje su uvjeti za izdavanje odnosno korištenje utvrđeni člancima 18.a, 18.b, 18.c i 18.d ove Odluke.“

**Članak 4.**

Članak 25. mijenja se i glasi:

„Na javnom parkiralištu iz članka 15. stavka 1. ove Odluke može se, na temelju pisanog zahtjeva korisnika dati na uporabu rezervirano parkirališno mjesto u suglasju sa Općim uvjetima i aktima Trgovačkog društva.

Na javnom parkiralištu iz članka 15. stavka 1. ove Odluke, mogu se dodijeliti rezervirana parkirališna mjesta za zajedničko korištenje električnih automobila na području grada Rijeke (električni car sharing). Način korištenja, uvjeti za stjecanje prava na korištenje, broj, lokacije i cijene rezerviranih parkirališnih mjesta za zajedničko korištenje električnih automobila uredit će se posebnom odlukom koju donosi Gradsko vijeće.

Rezervirano parkirališno mjesto je parkirališno mjesto označeno prometnom signalizacijom i uz postavljeni element blokade od strane Trgovačkog društva.

Odjel daje prethodnu suglasnost na predloženu prometnu signalizaciju i element blokade iz stavka 3. ovoga članka.

Za rezervirano parkirališno mjesto plaća se mjesečna cijena u iznosu propisanom Cjenikom.“

**Članak 5.**

Ova Odluka stupa na snagu osmoga dana od dana objave u „Službenim novinama Grada Rijeke“.